Co vegniva pli baud l’aua en chasa?

Da Marga Annatina Secchi

Avair a disposiziun aua mintga di e da mintg’aura na sa chapiva da sasez. En il Fögl Ladin dal 1941 scriva Otto Barblan sias regurdanzas: “Dal temp da mi’infanzia ed eir da plü tard m’algord eu amo uossa bain a las difficultads cha Vnà avaiva suvent d’inviern per avair aua avuonda per tuots bsögns. Per manar giò l’aua, gnivan dovrats büschens da lain tiou, chi gnivan forats cun taraders lungs in lingia dal minzguogl. Per metter insembel ils büschens, gniva d’üna vart fatta la forra plü granda cun ün tarader special e da l’otra vart agüzzi il büschen per il pudair far intrar in ün l’oter. Quatras gniva il büschen dad üna vart plü sensibel al fraid e dschlaiva aint minchatant. Ils büschens d’lain avessan sgüra fat il servezzan per alch ans, scha’l foss füss gnü fat in lignia diretta e dapertuot profuond avuonda, ma nossa glieud nun as vulaiva dar quella fadia [!] e giaiva plü gugent our d’via a crappa e ragischs. Uschè dschlaiva aint il condot ed ils paurs stuvaivan metter chanals per manar giò aua avuonda almain per bavrar il muvel. Il chiern gniva miss in ün büschen per nu far tour davent aua. Mincha daman e da las jadas eir davomezdi stuaivan ir ün pêr persunas davo la rouda sper las chanals sü fin Plan da Jonsè e rumper giò il glatsch, chi s’avaiva furmà sün las chanals. A lavar ed a tour aua per baiver, cuschinar e far nettaschia in chasa as giaiva giò in Plavnà o oura Sursavuoign. Quai eira eir lavur per ils pitschens. Ils paurs giaivan blers dis insembel sün Plan da Jonsè per tscherchar da sdrelar oura ils büschens. Quai gnivan fattas da tuottas provas, eir cun fiers lungs, chods glüschaint, ma tuot eira inütil, schi nu daiva aint la bun’ aura. Quai eiran dis, chi nu vegnan invlidats.”

Aua en bischens da lain
Quai era dapertut uschia, avant che da quels da fier èn vegnids. A Segnas per exempel devi fin al 1880 mo bischens da lain. Peiden aveva avant il 1900 in unic bigl en vischnanca, pli tard trais: ils bischens da lain arrivavan giu fin tar in butschin e da là vegniva l’aua repartida sin ils trais bigls cun bischens da fier.
Furar bischens era ina tecnica per sasez, ch’è ussa ida a perder. En Grischun datti manuscrits dal 1500 che fan menziun da quai, ma la chaussa è probablamain pli veglia, en Svizra tudestga è ella documentada gia en il 1300.
A. Maissen ha scrit in lung artitgel detaglià sur da la tematica da la chanalisaziun e la tecnica da furar bischens, ch’è vegnì surtut en furma scursanida en il segund tom dal DRG sut il pled “büschen”. Qua suondan in pèr descripziuns dals correspundents da diversas vischnancas en Surselva. 
Che la lavur era stentusa rapporta in da Surrein: “Furar 15 bischels a di duvrava buna bratscha”. Duin: “Ils bischels da 4–5 m vignevan furai dad omisduas varts. Enamiez vign’ei enqualgada buc ensemen epi devi incaps cull’aua”. Sumvitg: “Per furar ils bischels duvrav’ins in trader cuort ed in liung. Cun il cuort vigneva fatg ora la bucca, que era il bahun; il liung ei quel da bischels, quel veva in’asta liunga”. Per saver ir enturn cul terrader lung stuev’ins esser inschignaivel. Sevgein: “Ei era ina heiclia lavur; sch’ins deva buc adatg, gnev’il tradel tuttenina dallas costas ora!”

Il giuf da purtar aua
Ozendi enconuschain nus il giuf plitost sco in indriz che vegniva duvrà per trair il char. Ma il giuf na serviva mo per ils bovs e las vatgas. Er ils umans vegnivan sut il giuf, e quai na betg en senn figurativ. Dal temp che sa tractava da purtar las grevas sadellas d’aua fin en chasa era il giuf da purtar aua derasà en tut il Grischun. Il giuf sco tal ha servì da motiv en pliras sentenzas. Qua in pitschen insatg or da l’Engiadina Bassa: “Juf chi squitscha a chi chi porta” (Guarda) ubain “A quel chi nu piglia il giuf, vain el miss” (Cla Biert, La Müdada) o alura schizunt “Beà quel chi porta il giuf a bun’ura”. Per finir anc in verset da Vna per uffants:
“Juf e’l e juf ha’l nom, e quel chi ingiavina es ün galantom!”